चंद्रमोहन शर्मा पिछले कुछ अर्से में जिमी शेरगिल भी इंडस्ट्री के उन चंद ऐक्टर्स में शुमार हो गए हैं, जो अपने दम पर दर्शकों को सिल्वर स्क्रीन तक खींच सके। 'तनु वेड्स मनु' सीरीज की दोनों फिल्मों के बाद 'हैप्पी भाग जाएगी' में जिमी ने खुद को ऐसा एक्टर साबित किया, जो हर तरह का किरदार निभा सकता है। लेकिन इस शुक्रवार रिलीज हुई 'ये तो टू मच हो गया' की कमजोर स्क्रिप्ट और सत्तर के दशक की कहानी के बीच जिमी का कमजोर डबल रोल उनके फैंस को शायद ही पसंद आए। वहीं थाईलैंड की खूबसूरत लोकेशंस के अलावा कॉमिडी के कुछ अच्छे सीन्स इस फिल्म की यूएसपी हैं। कहानी : गांव में रहने वाला मोहन (जिमी शेरगिल) हर किसी का प्यारा है, क्योंकि वह बेहद मददगार और दूसरों का दर्द बांटने वाला है। मोहन गांव के चौधरी (मुरली शर्मा) की सौतेली बहन मीना (पूजा चोपड़ा) को बचपन से ही प्यार करता है। लेकिन चौधरी की नजरें अपनी सौतेली बहन की दौलत पर टिकी है और इसीलिए चौधरी चाहता है कि उसकी बहन की शादी गांव से बहुत दूर हो, जिससे मोहन भी उसकी बहन की जिंदगी से दूर चला जाए। मोहन का एक और भाई मन (जिमी शेरगिल) थाईलैंड में रहता है। मन को वहीं रहने वाली टीना (ब्रूना अब्दुल्ला) प्यार करती है। एक दिन मन का एक शख्स से झगड़ा हो जाता है। मन उसकी जमकर पिटाई कर उसे अस्पताल पहुंचा देता है। पता चलता है कि वह शख्स अंडरवर्ल्ड डॉन (अरबाज खान) का छोटा भाई है, जिसे वह अपनी जान से भी ज्यादा प्यार करता है। अब डॉन को उस अनजान शख्स की तलाश है, जिसने उसके छोटे भाई को मारा है। मन के दोस्त उसे और टीना को इंडिया भाग जाने के लिए राजी करते हैं। इधर मोहन गांव में अपनी मां (जरीना वहाब) को अपने दूसरे बिछुड़े बेटे के लिए तड़पता देख एक दिन अपने भाई की तलाश में थाइलैंड जा पहुंच जाता है। अब मन इंडिया में है और मोहन थाइलैंड में। ऐक्टिंग: जिमी शेरगिल ने कैरियर में पहली बार डबल रोल किया है, लेकिन दोनों रोल में जिमी अनफिट रहे। ऐसा लगता है कि उन्होंने डबल रोल के लिए खास होमवर्क नहीं किया। ब्रूना अब्दुल्ला ने अपनी खूबसूरती और बोल्ड अंदाज को पेश करने के अलावा कुछ नहीं किया। अरबाज खान को डॉन दिखाया गया है, लेकिन उनका लुक और डायलॉग डिलीवरी किसी रईस बिजनेसमैन जैसी लगती है। मुरली शर्मा को कम फुटेज मिली, लेकिन अपने रोल के लिए उन्होंने मेहनत की। एक्टिंग के मामले में फिल्म में हर किसी ने अपने किरदार को कैमरे के सामने बस निभाभर दिया है। निर्देशन: कमजोर स्क्रिप्ट और बेजान संवादों के साथ डायरेक्टर अनवर खान कहानी को दिलचस्प बनाने में कतई कामयाब नहीं रहे। अनवर अगर जिमी के डबल रोल और कहानी के क्लाइमेक्स पर कुछ वर्क करते, तो यकीनन यह फिल्म एक मजेदार कॉमिडी फिल्म बन सकती थी।